CELEX: 32018R0148
Language: sk
Date: 2017-09-27 00:00:00
Title: Delegované nariadenie Komisie (EÚ) 2018/148 z 27. septembra 2017, ktorým sa menia prílohy II, III a IV k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií

31.1.2018   
            
            
               SK
            
            
               Úradný vestník Európskej únie
            
            
               L 26/8
            
         DELEGOVANÉ NARIADENIE KOMISIE (EÚ) 2018/148
   z 27. septembra 2017,
   ktorým sa menia prílohy II, III a IV k nariadeniu Európskeho parlamentu a Rady (EÚ) č. 978/2012, ktorým sa uplatňuje systém všeobecných colných preferencií
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 978/2012 z 25. októbra 2012, ktorým sa uplatňuje systém všeobecných colných preferencií a zrušuje nariadenie Rady (ES) č. 732/2008 (1), a najmä na jeho článok 5 ods. 3, článok 10 ods. 5 a článok 17 ods. 2,
   keďže:
   
               (1)
            
            
               V článku 4 nariadenia (EÚ) č. 978/2012 sa stanovujú kritériá udeľovania colných preferencií v rámci všeobecného opatrenia všeobecného systému preferencií (ďalej len „VSP“).
            
         
               (2)
            
            
               V článku 4 ods. 1 písm. a) a b) nariadenia (EÚ) č. 978/2012 sa stanovuje, že výhody na základe VSP by nemala využívať krajina, ktorú Svetová banka klasifikovala ako krajinu s vysokými alebo nadpriemernými príjmami v troch po sebe nasledujúcich rokoch, ani krajina, ktorá využíva výhody z dohody o zvýhodnenom prístupe na trh, ktorá poskytuje rovnaké alebo lepšie colné preferencie ako VSP v podstate pre celý obchod.
            
         
               (3)
            
            
               Zoznam zvýhodnených krajín podľa všeobecného opatrenia VSP v zmysle článku 1 ods. 2 písm. a) nariadenia (EÚ) č. 978/2012 sa stanovuje v prílohe II k uvedenému nariadeniu. V článku 5 ods. 2 nariadenia (EÚ) č. 978/2012 sa stanovuje, že príloha II sa má preskúmať do 1. januára každého roka. Pri preskúmaní by sa mali vziať do úvahy zmeny v hospodárskych, rozvojových alebo obchodných podmienkach zvýhodnených krajín, pokiaľ ide o kritériá stanovené v článku 4.
            
         
               (4)
            
            
               Podľa článku 5 ods. 2 nariadenia (EÚ) č. 978/2012 krajine zvýhodnenej podľa VSP a hospodárskym subjektom sa má poskytnúť dostatočný čas na riadne prispôsobenie sa zmene v štatúte krajiny v rámci VSP. Opatrenie VSP sa má preto uplatňovať naďalej, a to počas jedného roka od dátumu nadobudnutia účinnosti zmeny v štatúte krajiny podľa článku 4 ods. 1 písm. a) a počas dvoch rokov od dátumu uplatňovania dohody o zvýhodnenom prístupe na trh podľa článku 4 ods. 1 písm. b).
            
         
               (5)
            
            
               Svetová banka klasifikovala Paraguaj ako krajinu s nadpriemernými príjmami v rokoch 2015, 2016 a 2017. Paraguaj teda už ďalej nespĺňa požiadavky na štatút zvýhodnenej krajiny podľa VSP v súlade s článkom 4 ods. 1 písm. a) nariadenia (EÚ) č. 978/2012 a mal by sa odstrániť zo zoznamu zvýhodnených krajín podľa VSP v prílohe II k uvedenému nariadeniu s účinnosťou od 1. januára 2019.
            
         
               (6)
            
            
               Dohody o zvýhodnenom prístupe na trh sa začali uplatňovať pre Pobrežie Slonoviny 3. septembra 2016, pre Svazijsko 10. októbra 2016 a pre Ghanu 15. decembra 2016. Preto v súlade s článkom 4 ods. 1 písm. b) by sa Pobrežie Slonoviny, Svazijsko a Ghana mali takisto odstrániť z prílohy II k nariadeniu (EÚ) č. 978/2012 s účinnosťou od 1. januára 2019.
            
         
               (7)
            
            
               V článku 9 ods. 1 nariadenia (EÚ) č. 978/2012 sa stanovujú osobitné kritériá oprávnenosti, ktoré musia zvýhodnené krajiny podľa VSP splniť, aby im mohli byť poskytnuté colné preferencie podľa osobitného stimulačného opatrenia pre trvalo udržateľný rozvoj a dobrú správu vecí verejných (ďalej len „VSP+“). Zoznam zvýhodnených krajín podľa VSP+ sa stanovuje v prílohe III k nariadeniu (EÚ) č. 978/2012.
            
         
               (8)
            
            
               Paraguaj v dôsledku toho, že od 1. januára 2019 prestane byť zvýhodnenou krajinou podľa VSP, prestane byť zároveň zvýhodnenou krajinou podľa VSP+ podľa článku 9 ods. 1 nariadenia (EÚ) č. 978/2012. Paraguaj by sa preto mal odstrániť aj z prílohy III k uvedenému nariadeniu, a to s účinnosťou od 1. januára 2019.
            
         
               (9)
            
            
               V článku 17 ods. 1 nariadenia (EÚ) č. 978/2012 sa stanovuje, že krajina, ktorú Organizácia Spojených národov (ďalej len „OSN“) klasifikuje ako najmenej rozvinutú krajinu, by mala využívať výhody colných preferencií poskytovaných podľa osobitného opatrenia pre najmenej rozvinuté krajiny (opatrenie „Všetko okrem zbraní“ – EBA). Zoznam zvýhodnených krajín podľa opatrenia EBA sa stanovuje v prílohe IV k uvedenému nariadeniu.
            
         
               (10)
            
            
               OSN preradila Rovníkovú Guineu z kategórie najmenej-rozvinutej krajiny 4. júna 2017. Rovníková Guinea preto už nespĺňa požiadavky na štatút zvýhodnenej krajiny podľa opatrenia EBA na základe článku 17 ods. 1 nariadenia (EÚ) č. 978/2012 a mala by sa odstrániť z prílohy IV k uvedenému nariadeniu. Odstránenie Rovníkovej Guiney zo zoznamu zvýhodnených krajín podľa opatrenia EBA by sa malo v súlade s článkom 17 ods. 2 nariadenia (EÚ) č. 978/2012 uplatňovať po uplynutí trojročného prechodného obdobia od dátumu nadobudnutia účinnosti tohto nariadenia, teda od 1. januára 2021.
            
         
               (11)
            
            
               Rovníková Guinea bola navyše klasifikovaná Svetovou bankou v roku 2015 ako krajina s vysokými príjmami a v rokoch 2016 a 2017 ako krajina s nadpriemernými príjmami. Rovníková Guinea teda už ďalej nespĺňa požiadavky na štatút zvýhodnenej krajiny podľa VSP v súlade s článkom 4 ods. 1 písm. a) nariadenia (EÚ) č. 978/2012 a mala by sa takisto odstrániť zo zoznamu zvýhodnených krajín podľa VSP v prílohe II k uvedenému nariadeniu s účinnosťou od 1. januára 2021,
            
         PRIJALA TOTO NARIADENIE:
   Článok 1
   Zmeny nariadenia (EÚ) č. 978/2012
   Nariadenie (EÚ) č. 978/2012 sa mení takto:
   
               1.
            
            
               V prílohe II sa v stĺpci A vypúšťajú tieto abecedné kódy a v stĺpci B tieto príslušné krajiny:
               
                           CI
                        
                        
                           Pobrežie Slonoviny
                        
                     
                           GH
                        
                        
                           Ghana
                        
                     
                           PY
                        
                        
                           Paraguaj
                        
                     
                           SZ
                        
                        
                           Svazijsko
                        
                     
         
               2.
            
            
               V prílohe III sa v stĺpci A vypúšťa tento abecedný kód a v stĺpci B táto príslušná krajina:
               
                           PY
                        
                        
                           Paraguaj
                        
                     
         
               3.
            
            
               V prílohách II a IV sa v stĺpci A vypúšťa tento abecedný kód a v stĺpci B táto príslušná krajina:
               
                           GQ
                        
                        
                           Rovníková Guinea
                        
                     
         Článok 2
   Nadobudnutie účinnosti a uplatňovanie
   Toto nariadenie nadobúda účinnosť 1. januára 2018.
   Článok 1 ods. 1 a 2 sa uplatňujú od 1. januára 2019.
   Článok 1 ods. 3 sa uplatňuje od 1. januára 2021.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. septembra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 303, 31.10.2012, s. 1.